《九望 其二 望天池》
明代·区大相

天池波兮浩溟溟，日滉漭兮云无晶。川谷兮东注，地轴兮南倾。

九州浮兮若芥，六合混兮一泓。焦石沃兮何时竭，大壑纳兮何时盈。

中有神山，随波靡宁。仙人愁若，诉于帝庭。帝乃使神鳌兮戴之，若浮沤之暂停。

犹不免兮漂荡，越洪流而南行。日月出入，星辰晦明。

乾坤沸灪而震荡，又何足喻乎变化之鲲鹏。将命太一兮为舟，元气兮为楫。

控巨鳌兮驰贝阙，荐波茗兮拾海月。昔神后既奠夫九土，曾莫顾夫家室。

何仲尼皇皇而乘桴，效渔父之榜枻。是固吾之所愿，将褰裳兮从之。

惧将至而风引，忽欲往兮中疑。鲛室兮嵚㕒，珠宫兮逶迤。

仙人下兮光陆离，驾水车兮载云旗。夕息兮晹谷，朝嬉游兮扶枝。

路超远兮莫致，蹇惆怅兮生悲。

作者简介：广东高明人，字用儒，号海目。区益子。善为文，下笔千言立就。万历十七年进士。初选庶吉士，累迁赞善、中允。掌制诰。居翰院十五年，与赵志皋、张位、沈一贯等有旧。赵等先后当国，大相皆引避不轻谒。后调南太仆寺丞，以疾归，卒。工诗词，皆严于格律，为明代岭南大家。有《太史集》、《图南集》、《濠上集》。